Vastassoole mulje avaldamiseks jõusaalis ja aeroobikatunnis higistajad peaksid  Lääne-Austraalia ülikooli uurijate värske teadustöö valguses arvesse võtma, et tegelikult on eriti meeste puhul reegliks, et vastassugupool on oluliselt enam huvitatud inimese näost, mitte aga suurtest biitsepsitest või saledast figuurist.  Psühholoog Marianne Petersi juhitav teadusrühm kaasas uurimistöösse 12 meest ja sama palju naisi, kel paluti hinnata fotodel kujutatud vastassugupoole esindajate veetlust ning anda sellele hindeid ühest kuni seitsmeni.  Mõnel juhul näidati katses osalenutele  inimest kogupikkuses, teistel puhkudel aga oli fotografeeritud vaid ta nägu või keha.   Andmeid analüüsides võtsid uurijad vaatluse alla, mil moel prognoosisid ainult nägu ja vaid keha kujutavatele piltidele antud hinded inimese kogupikkuses fotole antud hinnangut.  Naiste poolt meestele antud  hinnete puhul koosnes koguhinnang vaid näole antud punktidest 52% ulatuses ning kehahinnangu osaks jäi 24%.  Meeste poolt naistele antud hinnangute puhul olid vastavad näitajad 47% ja 32%.  Petersi hinnangul keskenduvad naised partnerit valides ennekõike ta näole seetõttu, et neil on evolutsiooni käigus meestest paremini välja arenenud oskus avastamaks elukaaslase valikul võtmerolli mängivaid emotsionaalseid vihjeid.  Rääkides "näolugemisest" sobib siinkohal teha juttu ka Hokkaido ülikooli  teadlaste põnevast uurimistööst, millest ilmneb, et kultuur mängib suurt rolli ses küsimuses, kuidas me tõlgendame inimeste näoilmeid.  Käitumisteadlase Masaki Yuki juhitav uurimisrühm tegi kindlaks, et kui jaapanlased jälgivad inimese emotsionaalsete näomärguannete tabamiseks ennekõike vestluskaalsase silmi, siis ameeriklased pigem suud.   Yuki hinnangul võib selle erinevuse põhjuseks olla tõik, et jaapanlased üritavad teiste juuresolekul oma emotsioone märksa enam alla suruda, kui seda teeb keskmine ameeriklane.  Kuna silmi on emotsioonide avaldumise osas suust oluliselt keerukam kontrollida, annab nende jälgimine Yuki sõnul inimese emotsionaalsest seisundist oluliselt paremat informatsiooni.    Vaata ka: